**Vyhlásenie**

**Ministerstva zdravotníctva Slovenskej republiky**

**o rozporoch k návrhu zákona**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa predkladá s rozporom s Ministerstvom financií SR a bez rozporov s verejnosťou.

**MFSR:**

V doložke vybraných vplyvov je označený negatívny vplyv na rozpočet verejnej správy, žiadny vplyv na rozpočet vyšších územných celkov a obcí a negatívny vplyv na limit verejných výdavkov. V Analýze vplyvov na rozpočet verejnej správy, na zamestnanosť vo verejnej správe a financovanie návrhu v tabuľke č. 1/A je kvantifikovaný nárast výdavkov na verejné zdravotné poistenie v sume 0,6 mil. eur v roku 2025, v sume 9,8 mil. eur v roku 2026, v sume 22,8 mil. eur v roku 2027 a v sume 41,5 mil. eur v roku 2028 v súvislosti s novým definovaním verejnej optimálnej siete poskytovateľov špecializovanej ambulantnej starostlivosti. V tabuľke č. 1/A sa uvádza nulový nekrytý vplyv a zároveň sa v tabuľke č. 1/B uvádza tiež nulový vplyv na limit verejných výdavkov celkom (v metodike ESA 2010), avšak v časti 2.1.1. Financovanie návrhu sa uvádza, že financovanie výdavkov nie je pokryté z prostriedkov verejného zdravotného poistenia.

S materiálom, z ktorého bude vyplývať nekrytý vplyv, nebude možné súhlasiť. Žiadame všetky negatívne vplyvy vyplývajúce z návrhu zákona zabezpečiť v rámci schválených limitov dotknutého subjektu verejnej správy, bez dodatočných požiadaviek na rozpočet verejnej správy. Ďalej je potrebné upraviť doložku vybraných vplyvov a Analýzu vplyvov na rozpočet verejnej správy, na zamestnanosť vo verejnej správe a financovanie návrhu tak, aby z nich nevyplýval rozpočtovo nekrytý vplyv.

**MZSR:**

Navrhovanou novelou sa zavádzajú nove policy change, preto majú finančný dopad. Nová verejná optimálna sieť je jednou prioritných úloh programového vyhlásenia vlády. Ak má MZSR podporiť vznik nových ambulancií, tak ide o extra zdroje navyše. Opatrenia ako telemedicína, zubné ošetrenie v anestéze, komunitná zdravotná starostlivosť sú všetko opatrenia, ktoré posilňujú odolnosť zdravotného systému, ale nie je možné ich vykryť
zo súčasných zdrojov.